Stampa t-test tal-qari ... It-Tlettax-il Ġimgħa taż-Żmien ta' Matul is-Sena Il-Ħamis Mur, ħabbar lill-poplu tiegħi. Għam 7, 10-17 Qari mill-Ktieb tal-Profeta Għamos F'dak iż-żmien, Amasija, il-qassis ta' Betel, bagħat jgħid lil Ġerobogħam, is-sultan ta' Iżrael: "Għamos għamel konfoffa kontrik fid-dar stess ta' Iżrael. Il-pajjiż ma jiflaħx iżjed għal kulma qiegħed jgħid. Għax hekk qal Għamos: "Ġerobogħam imut bis-sejf u Iżrael ikun itturufnat minn artu". Amasija qal lil Għamos: "Mur, bniedem veġġenti, itlaq lejn l-art ta' Ġuda, u ħobżok kulu hemm, u ħabbar hemm; u tkomplix iżjed tħabbar ġo Betel, għaliex Betel santwarju tas-sultan, it-tempju tas-saltna". Wieġeb imbagħad Għamos u qal lil Amasija: "Jien m'iniex profeta, lanqas bin profeta; jiena biss ragħaj u niżbor il-ġummajż; iżda l-Mulej qabadni minn wara l-merħla, u l-Mulej qalli: Mur, ħabbar lill-poplu tiegħi, Iżrael. U issa, isma' xi jgħid il-Mulej. Inti tgħidli: "Tħabbarx kontra Iżrael, tbassarx kontra d-dar ta' Iżakk". Mela dan jgħid il-Mulej: "Martek għad tintelaq għaż-żína fil-belt; uliedek, subien u bniet, imutu bis-sejf, u artek tinqasam f'oqsma; inti tmut f'art imniġġsa, u Iżrael ikun żgur itturufnat minn artu". Il-Kelma tal-Mulej R/. Irroddu ħajr lil Alla R/. (10b): Il-ġudizzji tal-Mulej sewwa, u mseddqa għalkollox Il-liġi tal-Mulej perfetta, u tagħti l-ħajja; ix-xhieda tal-Mulej hi sewwa, u tgħallem lil min ma jafx. R/. Il-preċetti tal-Mulej dritti, u jferrħu l-qalb; il-kmandament tal-Mulej safi, u jdawwal l-għajnejn. R/. Il-biża' tal-Mulej sinċier, u jibqa' għal dejjem; il-ġudizzji tal-Mulej sewwa, u mseddqa għalkollox. R/. Egħżeż mid-deheb, oħla mill-għasel u mill-qtar tax-xehda. R/. AKKLAMAZZJONI QABEL L-EVANĠELJU Alla kien li ħabbeb il-ħolqien miegħu nnifsu permezz ta' Kristu, u fdalna l-ministeru ta' din il-ħbiberija. EVANĠELJU Qabdu jfaħħru lil Alla li ta setgħa bħal din lill-bnedmin. Qari mill-Evanġelju skont San Mattew F'dak iż-żmien, Ġesù tala' f'dgħajsa, qasam il-baħar u baqa' sejjer fil-belt tiegħu. U ħadulu quddiemu wieħed mifluġ, mixħut fuq friex. Kif ra l-fidi tagħhom, Ġesù qal lill-mifluġ: "Agħmel il-qalb, ibni; dnubietek maħfura". Xi wħud mill-kittieba bdew jgħidu fihom infushom: "Dan qiegħed jidgħi". Ġesù għaraf x'kienu qegħdin jaħsbu, u qalilhom: "Imma għaliex qegħdin taħsbu ħażin f'qalbkom? Għax x'inhu l-eħfef, tgħid: "Dnubietek maħfura", jew tgħid: "Qum u imxi"? Mela biex tkunu tafu li Bin il-bniedem għandu s-setgħa jaħfer id-dnubiet fuq l-art", qal lill-mifluġ: "Qum, aqbad il-friex u mur lejn darek". Dak qam u telaq lejn daru. In-nies, meta raw dan, beżgħu u qabdu jfaħħru lil Alla li ta setgħa bħal din lill-bnedmin. Il-Kelma tal-Mulej R/. Tifħir lilek Kristu
Qari tal-Quddies tal-Ħamis tal-XIII-il ġimgħa matul is-Sena